Mensa

Mensa er en interesseorganisasjon for mennesker med høy IQ, grunnlagt i England i 1946 av Roland Berrill og Lance Ware.

 Bakgrunn 

Grunnleggerne hadde en visjon om å danne en forening for intelligente mennesker, hvor eneste betingelse for medlemskap var høy IQ. Ideen om en slik forening ble opprinnelig fremsatt fra flere forskjellige hold i løpet av 1940-årene, og fikk mer publisitet etter et radioforedrag av professor Cyril Burt, som hadde stillingen Chair of Psychology ved Universitetet i London. Burt ble Mensas første president, og han hadde dette vervet til sin død i 1971.

Det opprinnelige målet var at Mensa skulle være en støttespiller for det engelske parlamentet, for at en i fremtiden skulle kunne unngå omfattende konflikter lik andre verdenskrig. Mensa fikk aldri denne oppgaven, men ble i stedet en upolitisk organisasjon uavhengig av etnisitet, kultur og religion. Mensa har derfor ingen offisielle synspunkter på politikk, religion eller rase.

Høsten 2020 var det rundt 145 000 medlemmer i 100 land over hele verden, drøyt en tredjedel i USA. Medlemmene avgjør selv om medlemskapet deres skal være kjent utenfor organisasjonen.

Mensa har nasjonale avdelinger i over 40 land. I Norge hadde ved utgangen av 2023 rundt 2.700 medlemmer, og lokallag i Oslo, Trondheim, Bergen, Østfold, Haugesund, Agder, Stavanger, Vestfold/Telemark, Innlandet, Nord-Norge, Ålesund og Buskerud.

 Etymologi 

Ordet «mensa» betyr «bord» på latin. Navnet ble valgt fordi det skulle stå for et rundebordsamfunn der alle er på likt nivå uavhengig av rase, hudfarge, livssyn, nasjonal opprinnelse, alder, politikk, utdanning og sosial bakgrunn.

 Medlemskrav 

Mensa er en organisasjon med kun ett krav for å kunne bli medlem: man må score "blant de 2 % med høyest IQ i befolkningen", på en godkjent evnetest. På en IQ-skala med standardavvik 15 vil det tilsvare 130 eller høyere. 

 Publikasjoner 
Mensa internasjonalt utgir Mensa International Journal. I Norge gav en fra begynnelsen ut medlemsbladet Nor-Men, som senere er blitt til Mensanytt.

 Mensaprisen 
I 2009 besluttet Mensa Norges styre å innføre Mensaprisen, som skulle tildeles en organisasjon eller person som hadde gjort en særskilt innsats i samsvar med Mensas vedtekter. Prisen har så langt blitt delt ut til følgende mottagere:

 2009 – Lykkelige Barn, en interesseforening for foreldre til høyt begavede barn, for deres arbeid for elevgruppen evnerike barn
 2010 – Harald Eia og Ole Martin Ihle for tv-serien Hjernevask
 2011 – journalist Karen Tjernshaugen for hennes dekning av intelligente barn og deres hverdag, og for å ha publisert artiklene «Skoleforskere bekymret for de smarteste barna» og «Morten (11) slet med leksene – hadde kjempe-IQ»
 2012 – lærer Håvard Tjora for hans innsats for barn og unges læring
 2014 – fysikeren Andreas Wahl blant annet for dokumentarserien Folkeopplysning
 2015 – forsker Ella Maria Cosmovici Idsøe ved Universitetet i Stavanger og forsker Kjell Skogen ved Universitetet i Oslo for deres vedvarende interesse for evnerike barn i norske skole
 2016 – Forskerfabrikken for deres arbeid med å motivere barn og unge til å lære om forskning og realfag
 2017 – Vitensentrene i Norge for deres formidling og tilrettelegging av populærvitenskap
 2018 – nettverket Lær kidsa koding (LKK), for deres arbeid med å opprette kodeklubber landet rundt og for å arbeide for at barn og unge skal lære å forstå og beherske sin egen rolle i det digitale samfunnet
 2019 – fysiker og vitenskapsformidler Selda Ekiz, for hennes evne til å senke terskelen for barns interesse for intellektuelle konsepter, og å inspirere barn til å la nysgjerrighet, vitenskap og forskning være en del av hverdagen deres
2020 – lege og artist Trond-Viggo Torgersen, for hans kreative kunnskapsformidling med fokus på å være nysgjerrig og spørre
2021 – sykepleier, journalist og forfatter Ingeborg Senneset, for hennes samfunnsengasjement mot vaksinemotstand, og kritiske blikk på alternativbransjen og udokumentert behandling.
2022 – Talentsenteret i realfag i Oslo, ved leder Safina de Klerk
2023 – Norges Musikkorps Forbund ble nominert til prisen fordi det å spille et instrument, lese noter og spille i ensemble trener hjernen i kompliserte kognitive oppgaver som enkelt overføres til andre disipliner.

 Referanser 

 Eksterne lenker 

 Offisielt nettsted, Mensa Norge

Kategori:Interesseorganisasjoner
Kategori:Organisasjoner etablert i 1946